Tirsdag morgen kom nyheden om, at Statens Serum Institut fortsat vurderer, at det er farligt at genoptage minkavl i Danmark. Og det blev tirsdag eftermiddag fulgt op politisk med en 1-årig forlængelse af forbuddet mod minkproduktion. - Det er under lavmål bare at udskyde det et år mere, siger Jesper Frederiksen fra Gjøl. Han er tredjegenerations minkavler, og hans far er mindst lige så frustreret over beslutningen. - Enten så skulle vi have lavet mink, eller så skulle vi have slået en streg, mener Per Frederiksen. Kritik fra opposition Fødevareminister Rasmus Prehn (soc.dem.) begrunder beslutningen om at forlænge forbuddet ved at henvise til risikovurderingen fra Statens Serum Institut, men flere partier på Christiansborg efterlyste både en anden beslutning og et bedre fagligt grundlag. - Det er under al kritik, at man ikke engang har bedt Statens Serum Institut om at undersøge under hvilke omstændigheder, man kunne have minkproduktion i Danmark, siger Thomas Danielsen, der er Venstres minkordfører. - Vi havde gerne set, at man havde forholdt sig til, hvordan man kunne gøre det på en sikker måde. Vi taler om en langt mindre population, folk er vaccinerede, og det er muligt at vaccinere mink, siger Peter Seier Christensen fra Nye Borgerlige. En dårlig nattesøvn På Gjøl må familien Frederiksen igen gå et års uvished i møde, før der - måske - er vished om, hvorvidt der igen kan produceres mink på deres farme. - Det år, vi har været igennem, har givet en dårlig nattesøvn. Det bliver et langt år, hvis det bliver sådan igen, siger Jesper Frederiksen.
Minkavlerne Jesper og Per Frederiksen fra Gjøl er - ikke overraskende - skuffet over beslutningen om at forlænge forbuddet mod minkproduktion indtil 2023.